CELEX: 62008TN0268
Language: el
Date: 2008-07-11 00:00:00
Title: Υπόθεση T-268/08: Προσφυγή της 11ης Ιουλίου 2008 — Land Burgenland κατά Επιτροπής των Ευρωπαϊκών Κοινοτήτων

27.9.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 247/14
            
         Προσφυγή της 11ης Ιουλίου 2008 — Land Burgenland κατά Επιτροπής των Ευρωπαϊκών Κοινοτήτων
   (Υπόθεση T-268/08)
   (2008/C 247/27)
   Γλώσσα διαδικασίας: η γερμανική
   Διάδικοι
   
      Προσφεύγον: Land Burgenland (εκπρόσωποι: U. Soltész και C. Herbst, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Το προσφεύγον ζητεί από το Πρωτοδικείο:
   
               —
            
            
               να ακυρώσει στο σύνολό της, δυνάμει του άρθρου 231, παράγραφος 1, ΕΚ, την απόφαση της Επιτροπής C(2008) 1625 τελικό, της 30ής Απριλίου 2008 (αριθ. C 56/2006, ex NN 77/2006 — Ιδιωτικοποίηση της Bank Burgenland)·
            
         
               —
            
            
               να καταδικάσει, δυνάμει του άρθρου 87, παράγραφος 1, του Κανονισμού Διαδικασίας του Πρωτοδικείου, την Επιτροπή των Ευρωπαϊκών Κοινοτήτων στα δικαστικά έξοδα.
            
         Ισχυρισμοί και κύρια επιχειρήματα
   Το προσφεύγον βάλλει κατά της αποφάσεως C(2008) 1625 τελικό, της 30ής Απριλίου 2008, με την οποία η Επιτροπή αποφάσισε ότι δεν συμβιβάζεται με την κοινή αγορά η ενίσχυση την οποία χορήγησε η Αυστρία, κατά παράβαση του άρθρου 88, παράγραφος 3, ΕΚ, στην ασφαλιστική εταιρία Grazer Wechselseitige Versicherung AG και την GW Beteiligungserwerbs- und -verwaltungs-GmbH στο πλαίσιο της ιδιωτικοποιήσεως της HYPO Bank Burgenland AG.
   Το προσφεύγον προβάλλει προς θεμελίωση της προσφυγής του τους ακόλουθους λόγους προσφυγής:
   
               —
            
            
               εσφαλμένη εφαρμογή του άρθρου 87, παράγραφος 1, ΕΚ από την Επιτροπή κατά τον καθορισμό της τιμής αγοράς, δεδομένου ότι δεν υπήρχε καμία υποχρέωση για τη διεξαγωγή πλειοδοτικού διαγωνισμού·
            
         
               —
            
            
               εσφαλμένη εφαρμογή του άρθρου 87, παράγραφος 1, ΕΚ από την Επιτροπή καθόσον δεν τήρησε την προγενέστερη πρακτική της·
            
         
               —
            
            
               εσφαλμένη εφαρμογή του άρθρου 87, παράγραφος 1, ΕΚ από την Επιτροπή, δεδομένου ότι και η πρόγνωση ιδιώτη πωλητή επίσης θα ήταν αρνητική ως προς την απόφαση της αρμόδιας για την επιτήρηση της χρηματαγοράς αυστριακής υπηρεσίας σχετικά με τη μεγαλύτερη προσφορά
            
         
               —
            
            
               εσφαλμένη εφαρμογή του άρθρου 87, παράγραφος 1, ΕΚ από την Επιτροπή, δεδομένου ότι το προσφεύγον όφειλε να έχει λάβει υπόψη την «Ausfallhaftung» (εγγυητική ευθύνη υπολοίπου) για ορισμένα χρέη της ιδιωτικοποιηθείσας τράπεζας κατά την απόφαση κατακυρώσεως·
            
         
               —
            
            
               εσφαλμένη εφαρμογή εκ μέρους της Επιτροπής της αρχής του Private Vendor (του πωλητή που ενεργεί στο πλαίσιο οικονομίας της αγοράς) κατά την εκτίμηση της επιρροής της εγγυητικής ευθύνης υπολοίπου επί της αποφάσεως πωλήσεως·
            
         
               —
            
            
               εσφαλμένη εφαρμογή του άρθρου 87, παράγραφος 1, ΕΚ από την Επιτροπή, καθόσον αυτή παρέβη τις διατάξεις περί βάρους αποδείξεως ήτοι τις υποχρεώσεις προσκομίσεως αποδείξεως στο πλαίσιο διαγωνισμού·
            
         
               —
            
            
               εσφαλμένη εφαρμογή του άρθρου 87, παράγραφος 1, ΕΚ από την Επιτροπή, καθόσον η προσφορά του πλειοδοτούντος με τη μεγαλύτερη προσφορά δεν μπορεί να χρησιμοποιηθεί ως βάση για τη διαπίστωση της τρέχουσας αγοραίας αξίας·
            
         
               —
            
            
               εσφαλμένη εκτίμηση εκ μέρους της Επιτροπής της οικονομικής αξίας των εκδόσεων κινητών αξιών της ιδιωτικοποιηθείσας τράπεζας, καθώς και
            
         
               —
            
            
               εσφαλμένη εφαρμογή του άρθρου 87, παράγραφος 1, ΕΚ από την Επιτροπή σε σχέση με τη διαπίστωση ενός συστατικού στοιχείου της ενισχύσεως.